ปล่อยกู้ได้แค่รายละ15ล้าน
มาตรการคุมหนี้เสียเอสเอ็มอีแบงก์เดินหน้าลดเอ็นพีแอลลงปีละ 1 หมื่นล้าน
7 มี.ค. 2556

มาตรการคุมหนี้เสียเอสเอ็มอีแบงก์เดินหน้าลดเอ็นพีแอลลงปีละ 1 หมื่นล้าน
คลังคุมหนี้เสียเอสเอ็มอีแบงก์ เปิดให้ปล่อยกู้ได้ไม่เกินรายละ 15 ล้านบาท
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า กระทรวงการคลังได้เห็นชอบแผนฟื้นฟูธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ในเบื้องต้นแล้ว โดยแผนฟื้นฟูจะมีระยะเวลา 3 ปี เพื่อแก้ไขหนี้เสียของธนาคารที่มีอยู่ 3.2 หมื่นล้านบาท โดยจะต้องทำให้ลดลงภายในปีนี้ให้ได้ 1 หมื่นล้านบาท จากสินเชื่อทั้งหมด 9.7 หมื่นล้านบาท ซึ่งจะทำให้เงินกองทุนต่อสินทรัพย์เสี่ยงซึ่งขณะนี้อยู่ที่ 1% ปรับขึ้นมาอยู่ในระดับ 5%
สำหรับการดำเนินแผนฟื้นฟูในปีที่ 2 จะต้องลดหนี้เสียลงให้ได้อีก 8,0001 หมื่นล้านบาท และในปีที่ 3 คือ สิ้นปี 2558 หนี้เสียของธนาคารจะต้องลดลงเหลืออยู่ไม่เกิน 1 หมื่นล้านบาท
นายอารีพงศ์ กล่าวว่า ในระหว่างที่ธนาคารมีเงินกองทุนต่ำกว่ามาตรฐาน 8.5% จะถูกควบคุมให้ปล่อยสินเชื่อได้เฉพาะรายย่อยรายละไม่เกิน 15 ล้านบาทเท่านั้น ไม่ให้ปล่อยกู้รายใหญ่เหมือนในอดีตที่บางรายปล่อยกู้สูงถึง 500800 ล้านบาทอีกต่อไป
นอกจากนี้ จะมีการปรับวิธีการปล่อยสินเชื่อใหม่ โดยจะมีการอนุมัติในรูปคณะกรรมการและจะคิดอัตราดอกเบี้ยตามความเสี่ยงของลูกค้าแต่ละรายมากขึ้น ขณะเดียวกันก็ให้มีการแยกฝ่ายบริหารความเสี่ยง และการปล่อยสินเชื่อออกจากกัน ตามข้อสังเกตของธนาคารแห่งประเทศไทย (ธปท.) ด้วย
“เอสเอ็มอีแบงก์จะต้องเสนอแผนฟื้นฟูให้คณะกรรมการธนาคารเห็นชอบ และส่งเรื่องกลับมาให้คลังรับทราบ หลังจากนั้นคลังก็จะใส่เงินเพิ่มทุนให้ 555 ล้านบาท ซึ่งนอกจากเงินเพิ่มทุนแล้วธนาคารมีแผนที่จะเพิ่มเงินกองทุนในรูปแบบอื่นๆ เพื่อให้เงินกองทุนขึ้นมาอยู่ในระดับ 8.5%
นายนริศ ชัยสูตร อธิบดีกรมธนารักษ์ ประธานกรรมการเอสเอ็มอีแบงก์ กล่าวว่า นอกจากการปรับการปล่อยสินเชื่อแล้ว จะมีการปรับปรุงระบบไอที การหาแหล่งเงินกู้ต้นทุนต่ำ และมีการโยกย้ายผู้บริหารและพนักงานที่ให้สอดคล้องกับภารกิจให้มากขึ้น
ด้านนายทนุศักดิ์ เล็กอุทัย รมช.คลัง กล่าวว่า ได้ลงนามแต่งตั้งคณะอนุกรรมการ 3 ชุด เป็นอนุกรรมการติดตามการวางแผนการเงิน อนุกรรมการติดตามแก้หนี้เสีย และอนุกรรมการการปรับโครงการสร้างธนาคาร เพื่อติดตามการแก้ปัญหาเอสเอ็มอีแบงก์และให้รายงานข้อมูลให้รับทราบทุกสัปดาห์